KTC ต้องลุ้นเจ้ามือ (ด้วย)
หุ้นที่นิยมเทรดกันอยู่ต่างมี “เจ้ามือ” กันเกือบทั้งนั้นไม่เว้นแม้แต่หุ้นพื้นฐานดีอย่าง KTC ที่เมื่อวานนี้ราคาฟื้นตัวแรงมาก
หุ้นที่นิยมเทรดกันอยู่ต่างมี “เจ้ามือ” กันเกือบทั้งนั้นไม่เว้นแม้แต่หุ้นพื้นฐานดีอย่าง KTC ที่เมื่อวานนี้ราคาฟื้นตัวแรงมาก
23 ส.ค. 2564

ปฏิเสธไม่ได้ว่า หุ้นหลายตัวที่นักลงทุนนิยมเทรดกันอยู่
ต่างมี “เจ้ามือ” กันเกือบทั้งนั้น
ไม่เว้นแม้แต่หุ้นพื้นฐานดีอย่าง “บัตรกรุงไทย” หรือ KTC
เมื่อวานนี้ราคาหุ้นเคทีซีฟื้นตัวแรงมาก
ปิดตลาดบวก 5.00 บาท มาที่ 64.50 บาท เปลี่ยนแปลง +8.40% มูลค่าการซื้อขายกว่า 1,911.6 ล้านบาท
ก่อนหน้านี้ ราคาหุ้นเคทีซีค่อย ๆ ซึมลง หรือเป็นรูปแบบ sideway down
ปัจจัยลบที่เข้ามากดดัน มาจากเรื่อง รัฐบาลสั่งให้แบงก์ชาติปรับลดดอกเบี้ยสินเชื่อบุคคลลงมาอีก
และยังมีปัจจัยเรื่องโควิด-19 ระบาดรอบล่าสุด
ทำให้อาจกดดันผลประกอบการของเคทีซีในปี 2564
ระเฑียร ศรีมงคล ซีอีโอ เคทีซี ยอมรับว่า กำไรงวดครึ่งปีหลังอาจจะอ่อนตัวลงจากครึ่งปีแรก
ทว่า ตัวเลขกำไรทั้งปี จะปรับตัวดีขึ้นจากปี 2563 หรือทำสถิตินิวไฮได้แน่นอน
ปี 2562 เคทีซี มีกำไรสุทธิ 5,524 ล้านบาท
ปี 2563 เคทีซี มีกำไรสุทธิ 5,332 ล้านบาท
ส่วนงวด 6 เดือนแรกปีนี้ (ม..ค.-มิ.ย. 2564) เคทีซี มีกำไรสุทธิแล้ว 3,313 ล้านบาท
หรือเท่ากับว่า ผลประกอบการไตรมาส 3 และ 4 ปีนี้ของเคทีซี จะต้องมีอัตรากำไรสุทธิเฉลี่ยไตรมาสละ 1,200 ล้านบาท และจะทำให้เคทีซีมีกำไรมากกว่าปี 2562 ที่เป็นตัวเลขกำไรนิวไฮของเคทีซีก่อนหน้านี้
กลับมาที่ปัจจัยกดดันหุ้นเคทีซี
ผ่านมาจนถึงวันนี้ ยังไม่มีความชัดเจนจากแบงก์ชาติว่า จะตัดสินใจอย่างไรเกี่ยวกับดอกเบี้ยสินเชื่อบุคคล
แต่เท่าที่ฟังการตอบคำถามของผู้บริหารแบงก์ชาติเกี่ยวกับเรื่องนี้
ทำให้วิเคราะห์ได้ว่า แบงก์ชาติเอง เหมือนจะไม่ค่อยเห็นด้วยกับการปรับลดดอกเบี้ยดังกล่าว
เพราะมองว่า อาจจะเป็นการแก้ปัญหาไม่ตรงจุด
แต่ประเด็นนี้ หากยังไม่มีคำตอบออกมาชัดเจน
ก็ยังน่าจะเป็นปัจจัยกดดัน (เล็ก ๆ) กับเคทีซีต่อไปได้
และน่าจะยังไม่ทำให้ราคาหุ้นเคทีซีดีดกลับขึ้นไปยืนเหนือ 70.00 บาท ซึ่งเป็นราคาก่อนที่จะมีข่าวเรื่องดอกเบี้ยออกมา
เมื่อวานนี้ราคาหุ้นเคทีซีขึ้นไปสูงสุด 65.50 บาท
ไม่ผ่านแนวต้านบริเวณ 65.00 บาท
ราคาหุ้นที่วิ่งขึ้นมาแรงเมื่อวานนี้
น่าจะมาจากปัจจัยเรื่องสถานการณ์โควิด-19 ที่เริ่มดีขึ้น และรับการเปิดเมืองในช่วงเดือนกันยายนนี้
และน่าจะทำให้เป้าหมายกำไรทำนิวไฮของเคทีซีในปีนี้
ดูมีความชัดเจนขึ้น (แม้ยังมีปัจจัยดอกเบี้ยกดดันบ้าง)
นอกจากเรื่องปัจจัยบวก-ลบ และพื้นฐานของหุ้น
อย่างที่บอกไว้ตอนต้นว่า ปฏิเสธไม่ได้ว่า หุ้นที่ขึ้นมาแรง เพราะมี “เจ้ามือ” เข้ามาช่วยสร้างสภาพคล่อง ทำให้รายย่อยแห่กันตามเข้ามาลงทุนตามกันจำนวนมาก
มูลค่าการซื้อขายเกือบ 2 พันล้านบาทเมื่อวานนี้ของเคทีซี
ถือว่ามากสุดในรอบเกือบ 3 เดือน
เชื่อว่าหลายคนที่โฟกัสมายังหุ้นเคทีซีตอนนี้
ต่างต้องมีคำถามต่อว่า แล้วราคาหุ้นจะวิ่ง หรือฟื้นกลับมาได้แค่ไหน
คำตอบคือ หากไม่มีปัจจัยลบเข้ามากดดันเพิ่ม ราคาน่าจะวิ่งต่อไปได้ แต่ไม่น่าจะร้อนแรงเท่าเมื่อวานนี้
หรืออาจจะมีบางวันที่มีแรงขายทำกำไรออกมาบ้าง
แต่ทั้งหมดนี้ ต้องขึ้นอยู่กับเจ้ามือด้วยแหละ ว่ามีเป้าหมายเรื่องราคาไว้แค่ไหนล่ะ